pythainlp/thaigov-v2-corpus-22032023 huggingface dataset:
วันอังคารที่ 3 พฤษภาคม 2565
ครม.เห็นชอบการแก้ไข พ.ร.บ.ว่าด้วยการเวนคืนที่ดินฯ ไม่ตัดสิทธิผู้ได้เงินค่าทดแทนแม้ขอรับเงินจากการเวนคืนพ้นระยะเวลาที่กฎหมายกำหนด
ครม.เห็นชอบการแก้ไข พ.ร.บ.ว่าด้วยการเวนคืนที่ดินฯ ไม่ตัดสิทธิผู้ได้เงินค่าทดแทนแม้ขอรับเงินจากการเวนคืนพ้นระยะเวลาที่กฎหมายกำหนด
น.ส.ไตรศุลี ไตรสรณกุลรองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 3 พ.ค. 2565 ได้เห็นชอบร่างพระราชบัญญัติว่าด้วยการเวนคืนและการได้มาซึ่งอสังหาริมทรัพย์ (ฉบับที่...) พ.ศ.... โดยมีสาระสำคัญเป็นการแก้ไขเพิ่มเติมพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 เพื่อแก้ไขบทบัญญัติในส่วนที่เกี่ยวข้องกับระยะเวลาการขอรับทรัพย์สินหรือเงินของเจ้าของ รวมถึงแก้ไขเพิ่มเติมบทบัญญัติบางส่วนเพื่อให้การบังคับใช้กฎหมายมีประสิทธิภาพมากยิ่งขึ้น ประชาชนได้รับความคุ้มครองในเรื่องสิทธิในทรัพย์สินของบุคคลอย่างเป็นธรรม
สำหรับบทบัญญัติที่มีการแก้ไข ประกอบด้วย การกำหนดให้ในการรื้อถอนโรงเรือน สิ่งปลูกสร้าง หรืออสังหาฯ เจ้าหน้าที่มีหน้าที่แจ้งให้เจ้าของทรัพย์มารับทรัพย์สินที่เจ้าหน้าที่รื้อถอนคืนไปภายในระยะเวลาที่กำหนดซึ่งต้องไม่น้อยกว่า 30 วัน นับแต่วันที่ได้รับแจ้ง ถ้าพ้นกำหนดระยะเวลาดังกล่าวแล้วเจ้าของไม่มารับทรัพย์สินคืนไป ให้เจ้าหน้าที่ขายทรัพย์สินนั้นโดยวิธีการขายทอดตลาดหรือวิธีอื่นตามที่เห็นสมควรแล้วนำเงินที่ได้จากการขายส่งคืนแก่เจ้าของทรัพย์สิน หากเจ้าหน้าที่ยังไม่ได้ขยายทรัพย์สินนั้นและเจ้าของมารับคืน ให้เจ้าหน้าที่คืนทรัพย์สินนั้นให้แก่เจ้าของไป ในส่วนนี้ได้แก้ไขจากเดิมที่กฎหมายได้กำหนดว่า กรณีที่เจ้าของไม่ได้เรียกเอาทรัพย์สินหรือเงินที่เจ้าหน้าที่เก็บรักษาไว้ ภายใน 5 ปี นับแต่วันที่มีการรื้อถอนหรือขนย้าย ให้ทรัพย์สินหรือเงินนั้นตกเป็นของแผ่นดิน
น.ส.ไตรศุลี กล่าวว่า ประเด็นต่อมาที่มีการแก้ไข คือ ในกรณีผู้มีสิทธิได้รับเงินค่าทดแทนไม่มารับภายใน 5 ปี นับแต่วันที่มีสิทธิขอรับเงินค่าทดแทนหรือนับแต่วันที่คดีถึงที่สุดหรือนับแต่วันที่ได้ฝากเงินไว้ ให้เจ้าหน้าที่มีหน้าที่ถอนเงินค่าทดแทนที่วางไว้ต่อศาล หรือสำนักงานวางทรัพย์ หรือฝากไว้ที่ธนาคารออมสิน เพื่อส่งคืนคลัง โดยไม่ตัดสิทธิของผู้มีสิทธิได้รับเงินค่าทดแทนที่จะยื่นคำร้องขอรับเงินค่าทดแทนคืนภายหลังจากพ้นระยะเวลาดังกล่าว ส่วนนี้แก้ไขจากบทบัญญัติเดิมที่กำหนดว่า เงินค่าทดแทนที่วางไว้ถ้าผู้มีสิทธิไม่ไปขอรับเงินภายใน 10 ปี นับแต่วันที่มีหนังสือแจ้งหรือวันที่ปิดประกาศ ให้เงินนั้นตกเป็นของแผ่นดิน
นอกจากนี้ มีการแก้ไขเพิ่มเติมให้บุคคลผู้ใช้สิทธิฟ้องคดีต่อศาลครอบคลุมถึงผู้มีสิทธิได้รับเงินค่าทดแทนในทุกกรณี โดยกำหนดให้ผู้มีสิทธิได้รับเงินค่าทดแทนเป็นผู้มีสิทธิฟ้องคดีต่อศาลและมีสิทธิได้รับดอกเบี้ยจากเงินค่าทดแทน ซึ่งผู้มีสิทธิได้รับเงินค่าทดแทน ได้แก่ เจ้าของที่ดินที่ต้องเวนคืน เจ้าของโรงเรือน สิ่งปลูกสร้าง หรืออสังหาริมทรัพย์อื่น เจ้าของต้นไม้ยืนต้นที่ขึ้นอยู่ในที่ดิน หรือผู้เช่าช่วงที่ดิน โรงเรือน หรือสิ่งปลูกสร้างอื่นในที่ดินที่ต้องเวนคืน บุคคลผู้เสียสิทธิในการใช้ทางวางท่อน้ำ ท่อระบายน้ำ สายไฟฟ้าผ่านที่ดินที่ต้องเวนคืนและผู้ที่ได้รับความเสียหายเนื่องจากต้องออกจากอสังหาฯ ที่ต้องเวนคืน ในส่วนนี้ แก้ไขจากบทบัญญัติเดิมที่กำหนดให้เจ้าของหรือผู้ครอบครองซึ่งอสังหาฯ โดยชอบด้วยกฎหมายเท่านั้นเป็นผู้มีสิทธิฟ้องคดีต่อศาลและมีสิทธิได้รับดอกเบี้ยจากเงินค่าทดแทน
วันจันทร์ที่ 21 มิถุนายน 2564
ผู้ช่วย ศบค. เน้นย้ำให้ระมัดระวังเรื่องกิจกรรมรวมกลุ่ม และการเคลื่อนย้ายผู้ใช้แรงงาน พร้อมฝากความห่วงใยไปถึงบุคลากรทางการแพทย์
ผู้ช่วย ศบค. เน้นย้ำให้ระมัดระวังเรื่องกิจกรรมรวมกลุ่ม และการเคลื่อนย้ายผู้ใช้แรงงาน พร้อมฝากความห่วงใยไปถึงบุคลากรทางการแพทย์
วันที่ (21 มิถุนายน 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล แพทย์หญิงอภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ได้กล่าวเน้นย้ำให้ระมัดระวังเรื่องกิจกรรมรวมกลุ่ม ทั้งครอบครัว ชุมชน พี่น้อง และเพื่อนฝูง โดยทางกรมควบคุมโรคเน้นย้ำเสมอว่า การสังสรรค์ทั้งคนใกล้ชิด คนในครอบครัว หรือแม้แต่ที่ทำงาน ยังพบว่ามีการรับประทานอาหารร่วมกัน ซึ่งความที่เป็นคนที่รู้จักใกล้ชิดอาจจะทำให้เกิดการติดเชื้อโดยง่ายโดยที่ไม่ได้ระมัดระวังตัว จึงขอให้ระมัดระวังอยู่ตลอดเวลา เว้นระยะห่าง ล้างมือบ่อยๆ นอกจากนี้ สิ่งสำคัญอีกประการ คือเรื่องการเคลื่อนย้ายของคน ไม่ว่าจะเป็นเคลื่อนย้ายแรงงานในส่วนของสถานประกอบการ การเคลื่อนย้ายของคนทั่วไปที่เดินทางข้ามพื้นที่ข้ามจังหวัด โดยไปสังสรรค์พักผ่อนเยี่ยมครอบครัวและเพื่อนฝูง ซึ่งทำให้การติดเชื้อกระจายจากจังหวัดหนึ่งไปอีกจังหวัดหนึ่งหรือแม้กระทั่งแรงงาน ซึ่งอาจจะมีการเคลื่อนย้ายไปทำงานก่อสร้างหลายแห่ง ส่งผลให้เกิดการแพร่เชื้อที่ควบคุมค่อนข้างยาก ศบค. จึงฝากทุกคนให้ช่วยเฝ้าระมัดระวัง
พร้อมกันนี้ที่ประชุมศูนย์ปฏิบัติการภาวะฉุกเฉินทางสาธารณสุข (EOC) มีความเป็นห่วงถึงระบบสาธารณสุข ซึ่งหากยอดผู้ติดเชื้อไม่ลดลงอาจส่งผลกระทบไปยังระบบสาธารณสุขได้ รวมทั้งบุคลากรทางการแพทย์ ซึ่งโยกย้ายกันมาจากต่างจังหวัดมาช่วยเหลือกัน บุคลากรเหล่านี้อาจจะมีความอ่อนล้า จึงมีความสำคัญที่ต้องดูแลบุคลากรทางการแพทย์ร่วมด้วย
วันอังคารที่ 16 สิงหาคม 2565
​กรมการจัดหางาน ยืนยันต่างด้าว 4 สัญชาติ ยื่น Name List แล้ว สามารถอยู่และทำงานไปพลางได้ถึง 15 ต.ค. 65
นายไพโรจน์ โชติกเสถียร อธิบดีกรมการจัดหางาน แจ้งนายจ้าง/สถานประกอบการที่จ้างคนต่างด้าว 4 สัญชาติ กัมพูชา ลาว เมียนมา และเวียดนาม ตามมติครม. วันที่ 5 กรกฎาคม 2565
ที่ยื่นบัญชีรายชื่อความต้องการจ้างแรงงานต่างด้าว (Name List) ต่อกรมการจัดหางาน ภายในวันที่ 15 สิงหาคม 2565 สามารถอยู่ในราชอาณาจักรเป็นกรณีพิเศษและทำงานกับนายจ้างไปพลางก่อนได้ถึงวันที่ 15 ตุลาคม 2565 ตามประกาศกระทรวงมหาดไทยและประกาศกระทรวงแรงงาน แม้คนต่างด้าวจะยังไม่ได้รับการอนุมัติบัญชีรายชื่อ( Name List )
ทั้งนี้ เมื่อคนต่างด้าวได้รับอนุมัติ Name List แล้ว สามารถพิมพ์ใบชำระค่าธรรมเนียมจากระบบและชำระค่าธรรมเนียมได้ตั้งแต่วันที่ 18 สิงหาคมเป็นต้นไป จากนั้นยื่นคำขออนุญาตทำงานแทนคนต่างด้าวผ่านระบบอิเล็กทรอนิกส์ ภายในวันที่ 15 ตุลาคม 2565
วันศุกร์ที่ 8 เมษายน 2565
รมว.เฮ้ง สั่ง กสร. เร่งสอบอุบัติเหตุลวดสลิงแขนเครนขาด ไซต์ก่อสร้าง ย่านปทุมวัน พร้อมประสานการช่วยเหลือลูกจ้างพม่าที่บาดเจ็บทันที
รมว.แรงงาน สั่ง กสร. เข้าตรวจสอบอุบัติเหตุลวดสลิงแขนเครนขาด ณ ไซต์ก่อสร้างอาคารแพลทินัม มาร์เก็ต เขตปทุมวัน พร้อมประสานหน่วยงานกระทรวงแรงงานช่วยเหลือลูกจ้างพม่าที่ได้รับบาดเจ็บให้ได้รับการรักษาและได้รับสิทธิประโยชน์ตามกฎหมาย
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า เมื่อวันที่ 7 เมษายน 2565 เกิดอุบัติเหตุลวดสลิงแขนเครนขาด ที่ไซต์ก่อสร้างอาคารแพลทินัม มาร์เก็ต เขตปทุมวัน ซึ่งมีบริษัท สี่พระยาก่อสร้าง จำกัด เป็นผู้รับเหมา อุบัติเหตุในครั้งนี้ทำให้มีลูกจ้างสัญชาติพม่า 2 คน ได้รับบาดเจ็บขณะปฏิบัติงาน โดยทาวเวอร์เครนที่ตั้งอยู่ชั้น 8 ขนาด 6 ตัน ลวดสลิงแขนเครนขาดในขณะที่ไม่ได้ยกสิ่งของ ทำให้อุปกรณ์สลักเครนเป็นเหล็กขนาด 1×4 นิ้ว กระเด็นใส่ลูกจ้างดังกล่าว โดยลูกจ้างชายอายุ 27 ปี ศีรษะแตก เข้ารักษาตัวที่โรงพยาบาลตำรวจ และลูกจ้างหญิงอายุ 25 ปี บาดเจ็บเล็กน้อยที่แขนมีอาการฟกช้ำ และได้เดินทางกลับแคมป์ที่พักแล้ว ซึ่งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยลูกจ้างที่บาดเจ็บ จึงกำชับให้กระทรวงแรงงานช่วยเหลือดูแลอย่างใกล้ชิด พร้อมมอบหมายให้กรมสวัสดิการและคุ้มครองแรงงาน (กสร.) ส่งพนักงานตรวจความปลอดภัย สำนักงานสวัสดิการและคุ้มครองแรงงานกรุงเทพมหานครพื้นที่ 1 และหน่วยงานที่เกี่ยวข้องเข้าตรวจสอบ และให้ความช่วยเหลือทันที
นายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า เบื้องต้นพนักงานตรวจความปลอดภัย สำนักงานสวัสดิการและคุ้มครองแรงงานกรุงเทพมหานครพื้นที่ 1 ไปสอบข้อเท็จจริงโดยนายบันลือศักดิ์ ปัญญาสาร ตำแหน่งผู้จัดการโครงการ บจก.สี่พระยาก่อสร้าง ได้แจ้งว่าไม่มีผู้เสียชีวิต ลูกจ้างชายยังคงรักษาตัวอยู่ที่ รพ.ตำรวจ และลูกจ้างหญิงฟกช้ำเล็กน้อยกลับไปรักษาตัวที่พักอาศัย ทั้งนี้ กสร. ได้เชิญนายจ้าง และผู้ที่เกี่ยวข้องสอบข้อเท็จจริงเพิ่มเติมในวันที่ 12 เมษายน 2565 เพื่อเตรียมรวบรวมพยานหลักฐานว่านายจ้างมีการฝ่าฝืนโดยไม่ปฏิบัติตามกฎหมายหรือไม่ ตามพระราชบัญญัติความปลอดภัย อาชีวอนามัยและสภาพแวดล้อมในการทำงาน พ.ศ. 2554 และกฎกระทรวงกำหนดมาตรฐานในการบริหารจัดการและดำเนินการด้านความปลอดภัยฯ เกี่ยวกับเครื่องจักร ปั้นจั่นและหม้อน้ำ พ.ศ.2564 ซึ่งถ้าหากนายจ้างไม่ปฏิบัติตามกฎหมายดังกล่าวจะดำเนินการตามกฎหมายต่อไป โดยมีโทษจำคุกไม่เกินหนึ่งปีหรือปรับไม่เกินสี่แสนบาท หรือทั้งจำทั้งปรับ
วันพุธที่ 30 มิถุนายน 2564
รัฐบาลสนับสนุนบริจาคเงินผ่าน e- Donation เข้ากองทุนเพื่อความเสมอภาคทางการศึกษา ช่วยนักเรียนยากจน ขยายสิทธิประโยชน์ภาษีถึงปี 66 หักลดหย่อนภาษีได้ 2 เท่า
รัฐบาลสนับสนุนบริจาคเงินผ่าน e- Donation เข้ากองทุนเพื่อความเสมอภาคทางการศึกษา ช่วยนักเรียนยากจน ขยายสิทธิประโยชน์ภาษีถึงปี 66 หักลดหย่อนภาษีได้ 2 เท่า
วันนี้ (30 มิ.ย.64) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันวานนี้ (29 มิถุนายน 2564) ว่า ครม.อนุมัติขยายเวลาการให้สิทธิประโยชน์ทางภาษี สำหรับบุคคลธรรมดาและบริษัทหรือห้างหุ้นส่วนนิติบุคคลที่บริจาคเงินหรือทรัพย์สินให้แก่กองทุนเพื่อความเสมอภาคทางการศึกษา (กสศ.) โดยสามารถหักลดหย่อนหรือหักเป็นรายจ่ายได้ 2 เท่าของจำนวนเงินที่บริจาค ผ่านระบบอิเล็กทรอนิกส์ (e- Donation) ของกรมสรรพากร ตั้งแต่วันที่ 1 มกราคม 2564 ถึง 31 ธันวาคม 2566 (จากเดิมที่สิ้นสุด 31 ธันวาคม 2563) รวมทั้งเพิ่มเติมการยกเว้นภาษีมูลค่าเพิ่ม ภาษีธุรกิจเฉพาะ และอากรแสตมป์ สำหรับเงินได้ที่ได้รับจากการโอนทรัพย์สิน หรือการขายสินค้า หรือสำหรับการกระทำตราสารอันเนื่องมาจากการบริจาคให้แก่กองทุนฯ ทั้งนี้ กสศ. จัดตั้งขึ้นเพื่อใช้ในการช่วยเหลือนักเรียนผู้ขาดแคลนทุนทรัพย์ช่วยลดความเหลื่อมล้ำในการศึกษา และพัฒนาคุณภาพประสิทธิภาพครู ซึ่งได้รับการจัดสรรงบประมาณจากรัฐ หรือจากผู้บริจาคทรัพย์สินเข้ากองทุน โดยดำเนินการในลักษณะการอุดหนุนช่วยเหลือ การส่งเสริมโอกาสทางการศึกษา (มอบทุนการศึกษาและพัฒนาคุณภาพ) และการศึกษาวิจัยนวัตกรรม
สำหรับการดำเนินงานของกองทุนเพื่อความเสมอภาคทางการศึกษาในปี 2563 กสศ. ได้ช่วยเหลือโดยตรงไปแล้ว 1.07 ล้านคน ในส่วนของเงินบริจาคเข้ากองทุนในช่วงปี พ.ศ.2562-2563 มีจำนวน 23.71 ล้านบาท กสศ. ได้นำเงินบริจาคไปใช้ในการช่วยเหลือนักเรียนรวมทั้งสิ้น 46,331 คน แบ่งเป็น (1)นักเรียนยากจนพิเศษที่มีภาวะทุพโภชนาการ จำนวน 40,167 คน (2)นักเรียนยากจนพิเศษและเด็กนอกระบบการศึกษา จำนวน 3,066 คน ที่ได้รับผลกระทบจากโควิด19 ให้กลับเข้าสู่ระบบการศึกษา สามารถพัฒนาตนเองได้อย่างเต็มศักยภาพ (3)นักเรียนยากจนและพิการ 1,298 คน ได้รับการช่วยเหลือเพื่อแบ่งเบาภาระครัวเรือนในช่วงสถานการณ์โควิด19 และป้องกันไม่ให้หลุดออกจากระบบ และ (4)นักเรียนยากจนพิเศษที่มีภาวะทุพโภชนาการในพื้นที่ห่างไกล จำนวน 1,800 คน ให้ได้รับอาหารเช้าเพื่อการเรียนรู้ที่ดีขึ้นตลอด 1 ปี
-----------------
วันอังคารที่ 16 พฤศจิกายน 2564
PM observes construction progress of Krabi Airport extension
PM observes construction progress of Krabi Airport extension
November 15, 2021, at 0900hrs, at the International Terminal, Krabi International Airport, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha, together with Minister of Interior Gen. Anupong Paojinda, and PM's Secretary General Distat Hotrakitya, observed the construction progress of the Airport extension phase. Renovation of Passenger Terminals I and II and construction of the 3rdterminal are underway, and expected to complete in 2022, which will increase the capacity to accommodate 3,000 passengers per hour or 8 million passengers per year. Carpark building is also renovated to accommodate the maximum of 2,700 cars. Future plans for the renovation of Krabi International Airport also include construction of parallel taxiway and improvement of airport electrical system. Once completed, capacity of the Airport could be enhanced to accommodate additional 70,000 passengers per year, and could generate extra 1.830 billion Baht.
According to the Government Spokesperson, the Prime Minister gave his moral support to the airport officers and personnel, and emphasized that they strictly comply with the “Universal Prevention” measure despite the ease of lockdown for various businesses/activities to ensure maximum protection against possible transmission of COVID-19. All airport terminals must be disinfected on a weekly basis as part of Ministry of Public Health’s COVID-19 preventive measures.
วันพฤหัสบดีที่ 4 สิงหาคม 2565
ทอท. ชี้แจงข้อวิจารณ์ความล่าช้าในการบริหารจัดการกรณีเครื่องบินลื่นไถลตกรันเวย์
ทอท. ยืนยันปฏิบัติตามมาตรฐานความปลอดภัยขององค์กรการบินระหว่างประเทศ
จากกรณี น.อ.อนุดิษฐ์ นาครทรรพ ส.ส.กทม. พรรคเพื่อไทย โพสต์เฟซบุ๊คถึงกรณีเครื่องบินของสายการบินนกแอร์ลื่นไถลตกรันเวย์ ที่มีการปิดสนามบินยาวถึง 5 วัน หลังเกิดเหตุการณ์ ทั้งที่น่าจะจัดการเสร็จภายในคืนเดียว โดยพบว่าเหตุที่ล่าช้าเกิดจากความไม่พร้อมเรื่องอุปกรณ์ของการท่าอากาศยาน กระทั่งต้องไปขอยืมอุปกรณ์จากศูนย์ซ่อมใหญ่ของการบินไทย เหตุการณ์ดังกล่าวสะท้อนความไม่มีมาตรฐานด้านการบินของไทย โดยเฉพาะมาตรฐานความปลอดภัย ซึ่งอาจทำให้องค์กรการบินระหว่างประเทศ (ICAO) ติดธงแดง จนส่งผลผลกระทบต่อธุรกิจการบินของประเทศนั้น
วันที่ 4 สิงหาคม 2565 นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) กระทรวงคมนาคม ชี้แจง ดังนี้
1. ความล่าช้าการเคลื่อนย้ายอากาศยาน ตามมาตรฐานสากล องค์การการบินพลเรือนระหว่างประเทศ (ICAO) กำหนดไว้ตาม ICAO DOC 9137 part 7 ว่าด้วยการเคลื่อนย้ายอากาศยาน ในบริบทหน้าที่เคลื่อนย้ายอากาศยานไว้ดังนี้ ผู้รับผิดชอบในการเคลื่อนย้ายอากาศยาน full Responsibility กำหนดให้เป็นเจ้าของอากาศยานหรือสายการบินที่มีหน้าที่หลักในการเคลื่อนย้ายโดยท่าอากาศยานจะมาเป็นผู้ประสานงานในเรื่องของการสนับสนุนการเคลื่อนย้ายอากาศยานนั้น ได้กำหนดไว้ใน DOC 9137 ICAO เช่นกัน ในกรณีนี้ผู้รับผิดชอบในการเคลื่อนย้ายอากาศยาน คือสายการบินโดย License Engineer ซึ่งเป็นผู้มีความรู้ความชำนาญเครื่องบินแบบที่เกิดอุบัติเหตุโดยเฉพาะ ซึ่งทราบถึงจุดต่าง ๆ ในการโยง การยึด การยก ในการเคลื่อนย้าย เพื่อไม่ให้เกิดความเสียหายเพิ่มเติม เช่นเดียวกันกับในกรณีนี้ ทางสายการบินได้พิจารณาแล้วว่าอุบัติเหตุครั้งนี้เป็นอุบัติเหตุที่ค่อนข้างมีความซับซ้อน อันแรกคือเครื่องออกนอกทางวิ่ง ข้อ 2 ปีกเอียงและสิ่งสำคัญ Nose Gear ของเครื่องเสียหายหมด ในการพิจารณาความเสียหายนี้ค่อนข้างละเอียดซับซ้อน ในการกู้ ทางสายการบินพิจารณาประสานงานในหน่วยของ Recovery ของสายการบิน TG เข้ามาเป็นผู้เชี่ยวชาญ และมีอุปกรณ์พิเศษในการเคลื่อนย้ายอุปกรณ์พิเศษ เช่น เบาะลม ซึ่งการดำเนินการร่วมกันภายใต้การกำกับดูแลของ License Engineer จะทำตามคู่มือ Aircraft Recovery Manual ของเครื่องบินแบบนั้น ๆ ซึ่งทุกอย่างในการดำเนินการต้องทำอย่างเป็นขั้นตอน และได้ตามมาตรฐานตามที่กำหนดไว้และสิ่งที่สำคัญคือให้มีความปลอดภัย คือสาเหตุสำคัญของเวลาในการกู้อากาศยาน
2. การดำเนินงานสนามบิน ท่าอากาศยานแม่ฟ้าหลวง เชียงราย ได้รับรองการดำเนินงานสนามบินสาธารณะ และหน่วยงานกำกับดูแลในด้านมาตรฐานและในเรื่องของธงแดง ICAO ในการตรวจ ICAO ตรวจรัฐหรือประเทศ ซึ่งองค์ประกอบหนึ่งในการตรวจสนามบินเป็นการตรวจการกำกับดูแลการดำเนินงานของสนามบินว่าได้มาตรฐานหรือไม่และสิ่งสำคัญตรวจเรื่องของ Rescue Fire Fighting และแผนฉุกเฉินซึ่งในการตรวจการดำเนินการทุกอย่างเป็นไปตามมาตรฐานในหัวข้อคะแนนการตรวจต่าง ๆ ใน Website ICAO และสิ่งสำคัญเมื่อท่าอากาศยานเกิดเหตุฉุกเฉินโดยเฉพาะในครั้งนี้ท่าอากาศยานได้ปฏิบัติการตามแผนฉุกเฉินที่ได้รับการรับรองจากรัฐเพื่อให้เกิดความปลอดภัย และการช่วยเหลือกู้ภัยต่อผู้ประสบเหตุ
วันศุกร์ที่ 2 กรกฎาคม 2564
นายกรัฐมนตรีต้อนรับนักท่องเที่ยวต่างประเทศ ในโครงการ “Phuket Sandbox” ที่สนามบินนานาชาติภูเก็ต
นายกรัฐมนตรีต้อนรับนักท่องเที่ยวต่างประเทศ ในโครงการ “Phuket Sandbox” ที่สนามบินนานาชาติภูเก็ต
นายอนุชา บูรพชัยศรี โฆษกประจำสำนักนายกรัฐมนตรี เผยว่า วันนี้ (1 ก.ค.64) เวลา 17.30 น. ณ บริเวณทางออกผู้โดยสาร ท่าอากาศยานนานาชาติภูเก็ต พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พร้อมด้วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายสุพัฒนพงษ์ พันธมีเชาว์ รองนายกรัฐมนตรีและรัฐมนตรีว่าการกระทรวงพลังงาน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายศักดิ์สยาม ชิดชอบ รัฐมนตรีว่าการกระทรวงคมนาคม นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม และนายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับนักท่องเที่ยวต่างประเทศทั้งเอเชียและยุโรป ที่เดินทางมาโดยเที่ยวบิน SQ763 เส้นทางบินจากสิงคโปร์มายังจังหวัดภูเก็ตในโครงการ “Phuket Sandbox”
นายกรัฐมนตรี ได้กล่าวต้อนรับนักท่องเที่ยว สร้างความประทับใจให้กับชาวต่างชาติ ซึ่งหลายคนยังได้ขอถ่ายรูปและเซลฟี่ร่วมกับนายกรัฐมนตรีด้วย
----------------------
กลุ่มประชาสัมพันธ์และเผยแพร่ สำนักโฆษก
วันพุธที่ 13 กรกฎาคม 2565
ย้ำขั้นตอนเข้ารับการรักษาโควิด19 อีกครั้ง ตั้งแต่ 1 ก.ค.65 บัตรทอง ประกันสังคม ข้าราชการ-รัฐวิสาหกิจ รักษาฟรีทุกสิทธิ
ย้ำขั้นตอนเข้ารับการรักษาโควิด19 อีกครั้ง ตั้งแต่ 1 ก.ค.65 บัตรทอง ประกันสังคม ข้าราชการ-รัฐวิสาหกิจ รักษาฟรีทุกสิทธิ
วันที่ 13 ก.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่ราชกิจจานุเบกษาได้เผยแพร่ประกาศสำนักงานหลักประกันสุขภาพแห่งชาติ เรื่อง การยกเลิกกรณีที่มีเหตุสมควรเกี่ยวกับโรคโควิด-19 เพื่อรองรับการเป็นโรคประจำถิ่น พ.ศ. 2565ซึ่งมีผลเป็นการปรับปรุงรูปแบบการรักษาโควิด19 โดยยกเลิกการรักษาแบบกักตัวที่บ้าน(Home Isolation-HI) และฮอสพิเทล โดยยกเลิกสำหรับผู้มีสิทธิบัตรทองตั้งแต่วันที่ 1 ก.ค. 2565 และกลุ่มผู้มีสิทธิประกันสังคมตั้งแต่วันที่ 4 ก.ค. 2565 เป็นต้นมานั้น
อย่างไรก็ตาม หลังการยกเลิกดังกล่าวผู้ป่วยโควิด19 ประชาชนทุกคนยังคงได้รับการรักษาฟรีตามสิทธิทั้งสิทธิบัตรทอง สิทธิประกันสังคม และสิทธิข้าราชการและพนักงานรัฐวิสาหกิจ ขณะที่ผู้ป่วยอาการสีแดงที่วิกฤต ยังสามารถใช้สิทธิ UCEP เข้ารักษาแห่งใดก็ได้เช่นเดิม
ทั้งนี้ภายหลังการปรับขั้นตอนการรักษาผู้ป่วยโควิดตั้งแต่วันที่ 1 ก.ค. 2565 เป็นต้นมาประชาชนที่ตรวจพบว่าเป็นโควิด19 เช่นตรวจ ATK ขึ้น 2 ขีด ไม่ต้องโทรแจ้ง 1330 เพื่อเข้าระบบหรือรับยาเช่นในอดีต แต่สามารถโทรสอบถามขั้นตอนดำเนินการ หรือ กรณีมีผู้ป่วยหนักประสานหาเตียงเพื่อเข้าโรงพยาบาลสามารถโทร สายด่วน สปสช. 1330 กด 14 สำหรับประชาชนทั่วไป และ กด 18 สำหรับกลุ่ม 608, ผู้ป่วยติดเตียง และผู้พิการ หรือที่ สายด่วน เอราวัณ 1669 กด 2 ได้
น.ส.ไตรศุลี กล่าวว่า สำหรับผู้มีสิทธิบัตรทองสามารถติดต่อที่เพื่อเข้าสู่กระบวนการรักษาที่ศูนย์บริการสาธารณสุข, คลินิกชุมชนอบอุ่น, หน่วยบริการปฐมภูมิของโรงพยาบาล ตามนโยบาย 30 บาท รักษาทุกที่, สถานพยาบาลที่ลงทะเบียนไว้ หรือ ร้านยาในโครงการ "เจอ แจก จบ" โดยสามรถตรวจดูรายชื่อร้านขายยาที่เข้าร่วมโครงการเจอ แจก จบได้ที่ https://www.nhso.go.th/downloads/197
ส่วนผู้มีสิทธิประกันสังคม ผู้ประกันตนที่มีอาการป่วยไม่รุนแรงรักษาแบบเจอ แจก จบ ณ สถานพยาบาลประกันสังคมและ สถานพยาบาลที่ร่วมให้บริการของรัฐและเอกชนทุกแห่ง คลินิกและร้านยา ที่ขึ้นทะเบียนกับสำนักงานประกันสังคม(สปส.) ทั่วประเทศ โดยไม่เสียค่าใช้จ่าย ส่วนกรณีมีความจำเป็นต้องเข้ารับการรักษาเป็นผู้ป่วยในตามดุลพินิจของแพทย์ ก็เข้ารักษาในโรงพยาบาลประกันสังคมและสถานพยาบาลที่ร่วมให้บริการทั้งรัฐและเอกชนทุกแห่งโดยไม่เสียค่าใช้จ่ายเช่นเดียวกัน หากมีข้อสงสัยสอบถามสายด่วนประกันสังคม 1506 ตลอด 24 ชั่วโมง
สำหรับข้าราชการและพนักงานรัฐวิสาหกิจสามารถเข้ารับการรักษากับสถานพยาบาลของรัฐทุกแห่ง หรือกรณีหน่วยงานใดมีสิทธิรักษาในโรงพยาบาลเอกชนได้ก็รักษาตามสิทธิที่องค์กรกำหนด
“ด้วยสถานการณ์ความรุนแรงของโรคที่ลดลงขณะที่การระบาดอยู่ในระดับที่ควบคุมได้ รัฐบาลจึงปรับให้การดูแลรักษาให้กลับเข้าไปสู่สิทธิเดิม โดยประชาชนทุกคนยังได้รับการรักษาฟรีภายใต้การใช้จ่ายงบประมาณจากกองทุนต่างๆ ที่ดูแลสิทธิของประชาชนแต่ละกลุ่มอยู่ โดยย้ำว่ารัฐบาลให้ความสำคัญสูงสุดกับการดูแลสุขภาพและชีวิตประชาชน และขณะนี้กระทรวงสาธารณสุขก็ได้จัดเตรียมยา เวชภัณฑ์ เตียงผู้ป่วยไว้รองรับอย่างเพียงพอ” น.ส.ไตรศุลี กล่าว
.........................
วันพุธที่ 15 ธันวาคม 2564
สธ.ชวนเที่ยวงานมหกรรมสมุนไพรแห่งชาติฯ ครั้งที่ 18 “กัญชานำไทย สมุนไพรสร้างชาติ”
กระทรวงสาธารณสุขร่วมภาคีเครือข่าย ชวนประชาชนเที่ยวงานมหกรรมสมุนไพรแห่งชาติฯ ครั้งที่ 18 ภายใต้แนวคิด “กัญชานำไทย สมุนไพรสร้างชาติ” ระหว่างวันที่ 22 - 26 ธันวาคม 2564 ณ รอยัล พารากอน ฮอลล์ ชั้น 5 สยามพารากอน กทม. ภายในงานมีการจัดแสดงสายพันธุ์กัญชาไ
กระทรวงสาธารณสุขร่วมภาคีเครือข่าย ชวนประชาชนเที่ยวงานมหกรรมสมุนไพรแห่งชาติฯ ครั้งที่ 18ภายใต้แนวคิด “กัญชานำไทย สมุนไพรสร้างชาติ” ระหว่างวันที่ 22 - 26 ธันวาคม 2564 ณ รอยัล พารากอน ฮอลล์ชั้น 5 สยามพารากอน กทม. ภายในงานมีการจัดแสดงสายพันธุ์กัญชาไทย นวัตกรรม บริการและผลิตภัณฑ์กัญชา พร้อมคลินิกให้คำปรึกษาด้านสุขภาพ โดยไม่มีค่าใช้จ่าย
วันนี้ (15 ธันวาคม 2564) ณ ห้องประชุมชัยนาทนเรนทร สำนักงานปลัดกระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายแพทย์ณรงค์ สายวงศ์ รองปลัดกระทรวงสาธารณสุข นายแพทย์ยงยศ ธรรมวุฒิ อธิบดีกรมการแพทย์แผนไทยและการแพทย์ทางเลือก นายแพทย์พิเชฐ บัญญัติ รองอธิบดีกรมวิทยาศาสตร์การแพทย์ และแพทย์หญิงโศรยา ธรรมรักษ์ ผู้อำนวยการโรงพยาบาลเจ้าพระยาอภัยภูเบศร จ.ปราจีนบุรี ร่วมแถลงข่าวงานมหกรรมสมุนไพรแห่งชาติ และการประชุมวิชาการประจำปีการแพทย์แผนไทยการแพทย์พื้นบ้านและการแพทย์ทางเลือกแห่งชาติ ครั้งที่ 18 ภายใต้รูปแบบแนวคิด “กัญชานำไทย สมุนไพรสร้างชาติ” ทั้งในรูปแบบOn Site และ On Line เพื่อยกระดับนวัตกรรมอุตสาหกรรมและเทคโนโลยีด้านสุขภาพ และสร้างความเข้มแข็ง ให้เครือข่ายชุมชน/ผู้ประกอบการธุรกิจบริการสุขภาพเพื่อเชื่อมโยงเศรษฐกิจภายในประเทศและอนาคต โดยจัดขึ้นระหว่างวันที่ 22 - 26 ธันวาคม 2564 นี้ที่ รอยัล พารากอน ฮอลล์ ชั้น 5 ศูนย์การค้าสยามพารากอน กทม.
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า ตามที่รัฐบาลมีนโยบายขับเคลื่อนงานปฏิรูปประเทศด้านการแพทย์แผนไทยและสมุนไพรเพื่อเศรษฐกิจนั้น กระทรวงสาธารณสุขได้มีนโยบายสนับสนุน ส่งเสริมสมุนไพรไทย กัญชา กัญชง ให้เป็นพืชเศรษฐกิจ เพื่อให้สมุนไพรไทยภูมิปัญญาไทยเพิ่มมูลค่าทางเศรษฐกิจและสร้างความมั่นคงด้านสุขภาพ โดยเฉพาะกัญชา (cannabis) เป็นพืชสมุนไพรที่เป็นประโยชน์ต่อเกษตรกร อุตสาหกรรม ธุรกิจ และประชาชน ปัจจุบันทั่วโลกเริ่มให้การยอมรับมากขึ้น ตลาดกัญชาที่ถูกกฎหมายมีขนาดใหญ่ถึง 17.5 พันล้านเหรียญสหรัฐ หรือกว่า 5 แสนล้านบาท และครองอัตราการเติบโตมากกว่า ร้อยละ 17 ซึ่งอุตสาหกรรมทางการแพทย์และสุขภาพ กัญชาสร้างรายได้สูงถึงร้อยละ 70 ของมูลค่าทั้งหมด รัฐบาลจึงเล็งเห็นว่ากัญชาเป็นพืชสมุนไพรที่เป็นทางออกทางเศรษฐกิจของประเทศไทยอย่างแน่นอน
ทั้งนี้ ภายในงาน มีกิจกรรมที่น่าสนใจ อาทิ การจัดแสดงสายพันธุ์กัญชาไทย และนวัตกรรม ผลิตภัณฑ์ บริการเกี่ยวกับกัญชา, ศูนย์ให้คำปรึกษาเส้นทางกัญชาในทุกมิติ เช่น กฎหมาย การขออนุญาต การปลูก และธุรกิจกัญชาไทย, การปาถกฐาพิเศษ ในหัวข้อฟ้าทะลายโจร กระชาย สมุนไพรพลิกวิกฤต COVID-19, กัญชาจากนโยบายสู่พื้นที่ไร้รอยต่อ ต่อยอดเศรษฐกิจ, โอกาสและความท้าทาย การพัฒนาสมุนไพรไทย เชิงเศรษฐกิจ และอีกมากมาย, แพคเกจเส้นทางท่องเที่ยวกัญชาในการดูแลสุขภาพ, บริการและคลินิกให้คำปรึกษาด้านสุขภาพ ได้แก่ คลินิกกัญชาทางการแพทย์แผนไทย คลินิกการแพทย์แผนจีน และการแพทย์ทางเลือก โดยไม่เสียค่าใช้จ่าย, Workshop หลักสูตรระยะสั้น, ชิม ช้อป แชร์ ตลาดกาดมั่ว ตลาดพื้นเมือง 4 ภูมิภาค, แจกต้นกล้าพันธุ์ไม้สมุนไพรหายาก 300 ต้น/ วัน, กิจกรรม Herbs of Art วาดภาพด้วยสีจากสมุนไพร เป็นต้น
*********************************** 15 ธันวาคม 2564
***************************************
วันพฤหัสบดีที่ 19 พฤษภาคม 2565
ธ.ก.ส. มุ่งสู่เป้าหมาย Net Zero ด้วยมาตรฐาน ด้านการจัดการพลังงาน ISO 50001:2018
ธ.ก.ส. ได้รับใบรับรองด้านการจัดการพลังงานตามมาตรฐาน ISO 50001 : 2018 ในส่วนของ ธ.ก.ส. อาคารสำนักงานใหญ่ กรุงเทพมหานคร จากบริษัท ยูไนเต็ด รีจิสตร้า ออฟ ซีสเท็มส์ (ประเทศไทย) จํากัด ซึ่งเป็นบริษัทผู้ตรวจประเมิน
นายโสรัต โสพรรณรัตน์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ได้รับใบรับรองด้านการจัดการพลังงานตามมาตรฐาน ISO 50001 : 2018 ในส่วนของ ธ.ก.ส. อาคารสำนักงานใหญ่ กรุงเทพมหานคร จากบริษัท ยูไนเต็ด รีจิสตร้า ออฟ ซีสเท็มส์ (ประเทศไทย) จํากัด ซึ่งเป็นบริษัทผู้ตรวจประเมิน โดยรับรองว่า ธ.ก.ส. เป็นองค์กรที่ได้ปฏิบัติตามมาตรฐานและระบบการจัดการบรรลุผลตามที่กําหนดไว้ ภายใต้จุดเด่น 3 ประเด็น ได้แก่ (1) ความมุ่งมั่นของธนาคารที่จะสนับสนุนและมีสวนร่วมในด้านการจัดการพลังงานและสนับสนุนให้พนักงานมีส่วนสนับสนุนให้เกิดประสิทธิผล (2) ความรู้ด้านเทคนิคและทักษะของพนักงานในการจัดการและปรับปรุงกระบวนการจัดการด้านพลังงาน (3) การมีส่วนร่วมของพนักงานในการปรับปรุงกระบวนการเพื่อประสิทธิผลของด้านการจัดการพลังงาน ซึ่งใบรับรองดังกล่าวมีผลตั้งแต่วันที่ 18 กุมภาพันธ์ 2565 ถึง 17 กุมภาพันธ์ 2568 โดยมีกําหนดการตรวจติดตามผลการรับรองปีละ 1 ครั้ง
ทั้งนี้ ธ.ก.ส. มุ่งมั่นที่จะร่วมเป็นส่วนหนึ่งในการดูแลสิ่งแวดล้อมอย่างยั่งยืนเริ่มต้นที่องค์กร โดยวางเป้าหมายลดการปล่อยก๊าซเรือนกระจกไปสู่ Net Zero ผ่านกิจกรรมต่าง ๆ ทั้งการลดใช้พลังงาน การปรับเปลี่ยนไปสู่การใช้พลังงานสะอาด ได้แก่ พลังงานแสงอาทิตย์ การลดปริมาณขยะ การลดใช้ถุงพลาสติก การปลูกต้นไม้ และรณรงค์เพื่อสร้างองค์ความรู้ในการดูแลสิ่งแวดล้อมให้กับพนักงาน และการถ่ายทอดไปสู่เกษตรกรลูกค้า เพื่อลดปัญหาด้านภูมิอากาศโลกที่แปรปรวนจากภาวะโลกร้อน ที่ส่งผลกระทบต่อคุณภาพและปริมาณผลผลิตทางการเกษตร อันเป็นพื้นฐานเศรษฐกิจสำคัญของประเทศ
วันพุธที่ 24 พฤศจิกายน 2564
กระทรวงเกษตรฯ เตรียมความพร้อมการคัดเลือกเกษตรกร สถาบันเกษตรกร และสหกรณ์ดีเด่นแห่งชาติ ประจำปี 2565
กระทรวงเกษตรฯ เตรียมความพร้อมการคัดเลือกเกษตรกร สถาบันเกษตรกร และสหกรณ์ดีเด่นแห่งชาติ ประจำปี 2565
เมื่อวันที่ 23 พ.ย. 64 นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการคัดเลือกเกษตรกร สถาบันเกษตรกร และสหกรณ์ดีเด่นแห่งชาติ ครั้งที่1/2565 ผ่านระบบการประชุมทางไกล (Zoom Application) ณ ห้องประชุมกระทรวงเกษตรและสหกรณ์
สำหรับการคัดเลือกเกษตรกร สถาบันเกษตรกร และสหกรณ์ดีเด่นแห่งชาติ ประจำปี 2565 กำหนดประเภทดำเนินการคัดเลือก บุคคลทางการเกษตร สถาบันเกษตรกร และสหกรณ์ดีเด่นแห่งชาติ จำนวน 36 สาขา ประกอบด้วย สาขาเกษตรกร/บุคคลดีเด่น 16 สาขา ประเภทสถาบันเกษตรกรดีเด่น 13 ประเภท และสหกรณ์ดีเด่นจะคัดเลือกให้เข้ารับพระราชทานรางวัลฯ จำนวน 7 ประเภทจากประเภทสหกรณ์ทั้งหมด 11 ประเภท ทั้งนี้ ที่ประชุมได้รับทราบความก้าวหน้าการดำเนินงานการตรียมการทำงานและงบประมาณของแต่ละหน่วยงานให้เป็นไปตามมติที่ประชุม ทั้งในเรื่องของเงินรางวัล โล่รางวัล เพื่อให้เป็นเกียรติชื่อเสียงและขวัญกำลังใจแก่ผู้ที่ได้รับการคัดเลือก พร้อมทั้งเห็นชอบปฏิทินการดำเนินงานในปี 2565 ที่กำหนดคัดเลือกในช่วงเดือนมีนาคม 2565 ซึ่งทุกปีจะมีการคัดเลือกเกษตรกร สถาบันเกษตรกรดีเด่น รวมถึงปราชญ์เกษตรของแผ่นดิน เพื่อยกย่องประกาศเกียรติคุณ และเผยแพร่ผลงานให้สาธารณชนทั่วไปได้รู้จักและยึดถือเป็นแบบอย่าง โดยผู้ได้รับการคัดเลือกจะเข้ารับพระราชทานโล่รางวัลในวันพระราชพิธีจรดพระนังคัลแรกนาขวัญ ณ บริเวณมณฑลพิธีท้องสนามหลวง ในวันพืชมงคลประจำปี 2565 ต่อไป
วันพุธที่ 23 กุมภาพันธ์ 2565
นายกฯ ชื่นชม “น้องมิงค์” นักสนุกเกอร์ไทยวัย 22 ปี คว้าแชมป์สนุกเกอร์อาชีพหญิงชิงแชมป์โลก 2022 เป็นคนแรกของประเทศไทย ยืนยันรัฐบาลให้ความสำคัญ สนับสนุนให้คนไทยเล่นกีฬา
นายกฯ ชื่นชม “น้องมิงค์” นักสนุกเกอร์ไทยวัย 22 ปี คว้าแชมป์สนุกเกอร์อาชีพหญิงชิงแชมป์โลก 2022 เป็นคนแรกของประเทศไทย ยืนยันรัฐบาลให้ความสำคัญ สนับสนุนให้คนไทยเล่นกีฬา
วันนี้ (23 กุมภาพันธ์ 2565) เวลา 13.30 น. ณ ห้องสีม่วง ตึกไทยคู่ฟ้า นายทนุเกียรติ จันทร์ชุม รองผู้ว่าการกีฬาแห่งประเทศไทย และคณะ นำ น.ส.ณัชชารัตน์ วงศ์หฤทัย (น้องมิงค์) แชมป์โลกสนุกเกอร์หญิง 2022 คนที่ 13 และถือเป็นชาวไทยคนแรกที่คว้าแชมป์สนุกเกอร์ชิงแชมป์โลก เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โดยมี นายประทีป กีรติเรขา รองเลขาธิการนายกรัฐมนตรีฝ่ายการเมือง นายสุนทร จารุมนต์ นายกสมาคมกีฬาบิลเลียดแห่งประเทศไทย เข้าร่วมด้วย นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรีแสดงความยินดีกับความสำเร็จของ น.ส.ณัชชารัตน์ วงศ์หฤทัย (น้องมิ้งค์) และสมาคมกีฬาบิลเลียดแห่งประเทศไทย พร้อมกล่าวว่ารัฐบาลให้ความสำคัญกับกีฬาทุกด้าน เพราะกีฬาทำให้เกิดการมีน้ำใจนักกีฬา เอื้อเฟื้อเผื่อแผ่ โดยสนับสนุนให้คนไทยเล่นกีฬาเพราะส่งผลให้มีสุขภาพร่างกายที่แข็งแรง ซึ่งเป็นการเริ่มต้นของการมีสุขภาพดี ความสำเร็จของน้องมิงค์ในวันนี้เกิดจากการได้รับการปลูกฝังที่ดีจากครอบครัว รวมทั้งสมาคมกีฬาบิลเลียดแห่งประเทศไทยที่เปิดโอกาส พร้อมสนับสนุนให้เข้าร่วมการแข่งขัน สามารถสร้างชื่อเสียงได้อย่างมากมาย สิ่งสำคัญคือการได้เป็นเรื่องราวที่ดีให้กับคนไทยในยามที่เผชิญกับภาวะวิกฤต
นายกรัฐมนตรียังให้กำลังใจแก่ น.ส.ณัชชารัตน์ ขอให้มีสมาธิในการฝึกซ้อมควบคู่ไปกับการเรียน ซึ่งรัฐบาลพร้อมให้การสนับสนุนอย่างเต็มที่ และขอบคุณการกีฬาแห่งประเทศไทย ที่ได้สร้างความสุขให้แก่คนไทย พร้อมทั้งให้การสนับสนุนสมาคมกีฬาบิลเลียดฯ ในการส่งเสริมและพัฒนาทักษะนักกีฬาให้มีความต่อเนื่อง เพื่อพัฒนากีฬาสนุกเกอร์รวมถึงสร้างนักสนุกเกอร์คุณภาพของไทยต่อไปในอนาคต
-----------------------------
กลุ่มประชาสัมพันธ์และเผยแพร่ สำนักโฆษก
วันจันทร์ที่ 16 พฤษภาคม 2565
วธ.ร่วมเปิดการประชุมเชิงปฏิบัติการ “Translation and Terminology Consistency” (การแปลและความเหมาะสมในการใช้ศัพท์) โครงการจัดทำพระไตรปิฎก ฉบับภาษาอังกฤษ ตั้งเป้าแล้วเสร็จภายในปี 2567
วธ.ร่วมเปิดการประชุมเชิงปฏิบัติการ “Translation and Terminology Consistency” (การแปลและความเหมาะสมในการใช้ศัพท์) โครงการจัดทำพระไตรปิฎก ฉบับภาษาอังกฤษ ตั้งเป้าแล้วเสร็จภายในปี 2567
วธ.ร่วมเปิดการประชุมเชิงปฏิบัติการ “Translation and Terminology Consistency”(การแปลและความเหมาะสมในการใช้ศัพท์) โครงการจัดทำพระไตรปิฎก ฉบับภาษาอังกฤษ ตั้งเป้าแล้วเสร็จภายในปี 2567
เมื่อเร็ว ๆ นี้ นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) ในนามของรัฐบาลไทย และรองประธานกรรมการ คนที่ 1 ในคณะกรรมการอุปถัมภ์โครงการจัดทำพระไตรปิฎก ฉบับภาษาอังกฤษ กล่าวเปิดการประชุมเชิงปฏิบัติการ เรื่อง “Translation and Terminology Consistency” (การแปลและความเหมาะสมในการใช้ศัพท์) โครงการจัดทำพระไตรปิฎก ฉบับภาษาอังกฤษ (Tipitaka English Version) เนื่องในวันวิสาขบูชา วันสากลของโลก ประจำปี พ.ศ. 2565 ณ ศูนย์ประชุมสหประชาชาติ ถนนราชดำเนินนอก กรุงเทพมหานคร และออนไลน์ผ่านสื่ออิเล็กทรอนิกส์ (Zoom)
นายอิทธิพล กล่าวว่า ปัจจุบันมีผู้นับถือพระพุทธศาสนาอยู่ทั่วโลกประมาณ 700 ล้านคน คิดเป็นอันดับที่ 4 ของประชากรทั่วโลก โดยมีจำนวนผู้นับถือส่วนใหญ่อยู่ในทวีปเอเชีย ดังนั้น จึงนับเป็นโอกาสอันดีที่จะมีการแปลพระไตรปิฎก เป็นภาษาอังกฤษ โดยใช้พระไตรปิฎก บาลีอักษรไทย ฉบับสยามรัฐ เป็นต้นฉบับในการแปล เพื่อเผยแผ่หลักธรรมคำสอนของพระสัมมาสัมพุทธเจ้าให้เข้าถึงประชาชนทั้งชาวไทยและชาวต่างประเทศ รวมทั้งร่วมสืบทอดพระพุทธศาสนาให้ดำรงอยู่อย่างมั่นคงทั้งในประเทศไทยและประชาคมโลก
รัฐมนตรีว่าการกระทรวงวัฒนธรรม ยังกล่าวอีกว่า เนื่องในโอกาสมหามงคลที่พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ได้เสด็จเถลิงถวัลยราชสมบัติ เป็นพระมหากษัตริย์ของประเทศไทย และประกาศพระองค์เป็นพุทธศาสนูปถัมภก นับได้ว่าเป็นสวัสดิมงคลแก่บ้านเมือง เป็นความปลื้มปีติอย่างล้นพ้นของพสกนิกรชาวไทยทั่วหล้า ถือเป็นเหตุการณ์สำคัญและศักดิ์สิทธิ์อย่างยิ่งที่จะต้องจารึกไว้ในประวัติศาสตร์ของชาติไทย ดังนั้น เพื่อถวายพระราชกุศลและเฉลิมพระเกียรติเนื่องในโอกาสมหามงคลดังกล่าว รัฐบาลไทยจึงได้ดำเนินโครงการจัดทำพระไตรปิฎก ฉบับภาษาอังกฤษ ซึ่งเป็นการร่วมกันระหว่างกระทรวงวัฒนธรรม มหาเถรสมาคม และสำนักงานพระพุทธศาสนาแห่งชาติ โดยเริ่มดำเนินการตั้งแต่ปี พ.ศ. 2562 และในปี พ.ศ. 2565 กระทรวงวัฒนธรรม (วธ.) โดยกรมการศาสนา (ศน.) ได้กำหนดกรอบและเป้าหมายการดำเนินงานแปลพระไตรปิฎกฯ เป็นภาษาอังกฤษให้แล้วเสร็จภายในปี พ.ศ. 2567 เพื่อร่วมเฉลิมฉลองเนื่องในโอกาสมหามงคลเฉลิมพระชนมพรรษา ครบรอบ 72 พรรษา ของพระบาทสมเด็จพระเจ้าอยู่หัว เพื่อให้ประชาชนชาวไทยและทั่วโลกได้รับทราบผลสำเร็จของการดำเนินงานอันสำคัญในครั้งนี้
วันจันทร์ที่ 25 เมษายน 2565
อนุมัติ 2,054 ล้าน ฟื้นฟูเศรษฐกิจฐานรากในภาคเกษตรกรรม
วันศุกร์ที่ 22 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าฟื้นฟูเศรษฐกิจฐานรากและชุมชนในภาคเกษตรกรรม โดยอนุมัติงบประมาณกว่า 2,054 ล้านบาท สำหรับโครงการช่วยเหลือเกษตรกรที่ประสบปัญหาจากการแพร่ระบาดของโรคโควิด-19 ของ 4 มหาวิทยาลัย ได้แก่ มหาวิทยาลัยมหาสารคาม มหาวิทยาลัยเทคโนโลยีราชมงคล มหาวิทยาลัยแม่โจ้ และมหาวิทยาลัยราชภัฎมหาสารคาม เช่น โครงการวิจัยเพื่อยกระดับทักษะอาชีพในภาคเกษตรกรรม โครงการพัฒนาศักยภาพผู้ประกอบการผลิตภัณฑ์ชุมชน โครงการถ่ายทอดเทคโนโลยีและนวัตกรรมเกษตรและสมุนไพร เพื่อลดรายจ่ายเพิ่มรายได้แก่เกษตรกรด้วยเทคโนโลยีและนวัตกรรมสมัยใหม่ ครอบคลุมเครือข่ายวิสาหกิจชุมชนกว่า 16,000 กลุ่มทั่วประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 30 มิถุนายน 2565
กรมทางหลวงดำเนินการโครงการก่อสร้างทางหลวงหมายเลข 33 บ้านภาชี - บ้านหินกอง
สายอำเภอบางปะหัน - อำเภอนครหลวง - อำเภอภาชี - บ้านหินกอง จังหวัดพระนครศรีอยุธยา 4 ช่องจราจร แล้วเสร็จ
กรมทางหลวง (ทล.) กระทรวงคมนาคม โดยสำนักก่อสร้างทางที่ 1 ดำเนินการก่อสร้างขยายทางหลวงหมายเลข 33 สายอำเภอบางปะหัน - อำเภอนครหลวง - อำเภอภาชี - บ้านหินกอง ตอนบ้านภาชี - บ้านหินกอง แล้วเสร็จ ระยะทาง 26.72 กิโลเมตร ในพื้นที่อำเภอนครหลวงและภาชี จังหวัดพระนครศรีอยุธยา และอำเภอหนองแค จังหวัดสระบุรี เพื่อรองรับเขตเศรษฐกิจพิเศษสระแก้วตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ต้องการบูรณาการพัฒนาด้านคมนาคมและระบบโลจิสติกส์ เร่งรัดขยายทางสายประธานให้เป็น 4 ช่องจราจร ทางหลวงหมายเลข 33 มีความสำคัญทางด้านการคมนาคมและทางด้านเศรษฐกิจเป็นอย่างมาก เชื่อมต่อการเดินทางระหว่างจังหวัดในภาคกลางและภาคตะวันออกในประเทศไทย โดยเริ่มต้นจากทางหลวงหมายเลข 340 จังหวัดสุพรรณบุรี ไปสิ้นสุดที่อำเภออรัญประเทศ จังหวัดสระแก้ว (เขตแดนไทย/กัมพูชา) รวมระยะทาง 299 กิโลเมตร โดยช่วงจังหวัดสุพรรณบุรี - ป่าโมก - ถนนสายเอเชียเป็นทาง 4 ช่องจราจร มีเพียงช่วงเขตบางปะอิน - นครหลวง - ภาชี - หินกอง ที่เป็นทาง 2 ช่องจราจร ซึ่งไม่สามารถรองรับปริมาณการจราจรที่เพิ่มมากขึ้นได้อย่างสะดวก และปลอดภัยแก่ผู้ใช้เส้นทาง ทล. จึงได้ศึกษาถึงความเหมาะสมและความจำเป็นดังกล่าวได้พิจารณาปรับปรุงและกำหนดมาตรฐานการออกแบบชั้นพิเศษ 4 ช่องจราจร เพื่อเป็นการอำนวยความสะดวกและปลอดภัยแก่ผู้ใช้ทาง
โครงการก่อสร้างทางหลวงหมายเลข 33 สายอำเภอบางปะหัน - อำเภอนครหลวง - อำเภอภาชี - บ้านหินกอง ตอนบ้านภาชี - บ.หินกอง อยู่ในพื้นที่อำเภอนครหลวงและภาชี จังหวัดพระนครศรีอยุธยา และอำเภอหนองแค จังหวัดสระบุรี เดิมทางสายนี้เป็นทางหลวงขนาด 2 ช่องจราจร ไป - กลับ แต่เนื่องจากปัจจุบันไม่สามารถรองรับปริมาณจราจรที่เพิ่มจำนวนมากขึ้น จึงได้ทำการขยายช่องจราจร โดยก่อสร้างเป็นมาตรฐานทางชั้นพิเศษ 4 ช่องจราจร ระหว่าง กม. ที่ 54+273 - 81+000 ระยะทาง 26.72 กิโลเมตร ขยายคันทางจาก 2 ช่องจราจร เป็น 4 ช่องจราจร (ไป - กลับ ข้างละ 2 ช่องจราจร) กว้างช่องละ 3.5 เมตร ผิวทางและไหล่ทางเป็นคอนกรีต ไหล่ทางด้านนอกกว้าง 2.5 เมตร แบ่งทิศทางจราจรด้วยเกาะกลางแบบยก พร้อมติดตั้งไฟฟ้าแสงสว่าง ไฟสัญญาณจราจร ไฟกะพริบบนทางหลวงเพื่อให้เกิดประโยชน์สูงสุด งบประมาณ 1,257,757,580 บาท
โครงการดังกล่าวเมื่อแล้วเสร็จจะเป็นทางหลวงที่เชื่อมต่อระหว่างจังหวัดในภาคกลางและภาคตะวันออกของประเทศไทย เพื่อให้มีประสิทธิภาพสามารถรองรับการจราจรที่มีแนวโน้มเพิ่มสูงขึ้นในอนาคต และมีความปลอดภัยในการใช้ทางมากยิ่งขึ้น ช่วยส่งเสริมศักยภาพการกระจายความเจริญทางด้านเศรษฐกิจระดับท้องถิ่นและในระดับประเทศ เพิ่มความสะดวกและรวดเร็วในการเดินทางของประชาชนผู้ใช้รถใช้ถนน ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันศุกร์ที่ 8 ตุลาคม 2564
วธ.เชิญชวนพสกนิกรชาวไทยร่วมกันแสดงออกถึงความจงรักภักดีและน้อมรำลึกถึงพระมหากรุณาธิคุณ จัดกิจกรรมเนื่องในวันคล้ายวันสวรรคต พระบาทสมเด็จพระบรมชนกาธิเบศร
วธ.เชิญชวนพสกนิกรชาวไทยร่วมกันแสดงออกถึงความจงรักภักดีและน้อมรำลึกถึงพระมหากรุณาธิคุณ จัดกิจกรรมเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564
วธ.เชิญชวนพสกนิกรชาวไทยร่วมกันแสดงออกถึงความจงรักภักดีและน้อมรำลึกถึงพระมหากรุณาธิคุณ จัดกิจกรรมเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม (วธ.) มีนโยบายเทิดทูนสถาบันชาติ ศาสนา พระมหากษัตริย์ จึงได้ร่วมกับหน่วยงานรัฐ เอกชนและเครือข่าย ทางศาสนาและวัฒนธรรมจัดกิจกรรมน้อมรำลึกในพระมหากรุณาธิคุณ เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564 โดยมอบหมายหน่วยงานสังกัดวธ.ทั้งส่วนกลางและส่วนภูมิภาคทั่วประเทศ จัดตั้งโต๊ะหมู่ประดิษฐานพระบรมฉายาลักษณ์พร้อมเครื่องราชสักการะตามอาคารสถานที่ ระหว่างวันที่ 1 - 31 ตุลาคม 2564 โดยในส่วนกลาง วธ.ได้จัดพิธีวางพวงมาลาหน้าพระบรมฉายาลักษณ์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันที่ 13 ตุลาคม 2564 ณ อาคารวัฒนธรรมวิศิษฏ์ กระทรวงวัฒนธรรม ขณะเดียวกันกรมการศาสนาจัดพิธีทำบุญและพิธีสวดพระพุทธมนต์ถวายพระราชกุศล เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564 ณ วัดพระราม 9 กาญจนาภิเษก กรุงเทพฯ
รัฐมนตรีว่าการกระทรวงวัฒนธรรม กล่าวอีกว่า สำหรับส่วนภูมิภาค มอบหมายให้กรมการศาสนา และสำนักงานวัฒนธรรมจังหวัด ร่วมกับเครือข่ายทางวัฒนธรรมจัดกิจกรรมถวายพระราชกุศลฯ พร้อมกันกับส่วนกลางตามความเหมาะสม โดยจัดพิธีทำบุญตักบาตรพระสงฆ์ การปฏิบัติธรรมถวายเป็นพระราชกุศลฯ นิทรรศการน้อมรำลึกในพระมหากรุณาธิคุณและกิจกรรมจิตอาสาบำเพ็ญสาธารณประโยชน์ รวมทั้งขอความร่วมมือองค์กรศาสนาอื่นๆ จัดพิธีทางศาสนา เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564 ภายในองค์กรหรือศาสนสถานตามที่เห็นสมควรและในส่วนของหอภาพยนตร์ (องค์การมหาชน) ได้เผยแพร่ภาพยนตร์ข่าวพระราชกรณียกิจเนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2564 ทางช่องยูทูบของหอภาพยนตร์ (องค์การมหาชน) ทั้งนี้ ได้กำชับให้ทุกหน่วยงานของวธ.จัดกิจกรรมโดยปฏิบัติตามมาตรการการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) อย่างเคร่งครัด
นายอิทธิพล กล่าวด้วยว่า ตลอดระยะเวลา 70 ปีแห่งการครองราชย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงปกครองประเทศชาติและประชาชน ด้วยทศพิธราชธรรม ทรงทุ่มเทกำลังพระวรกายและกำลังพระราชหฤทัย ในการบำเพ็ญพระราชกรณียกิจนานัปการ เพื่อความกินดีอยู่ดี คุณภาพชีวิตที่ดีให้แก่อาณาประชาราษฎร์ ยังความเจริญก้าวหน้า อย่างยั่งยืนของประเทศชาติ ทั้งนี้ วธ.ขอเชิญชวนพสกนิกรชาวไทย ร่วมกันแสดงออกถึงความจงรักภักดีและน้อมรำลึกถึงพระมหากรุณาธิคุณอันหาที่สุดมิได้โดยพร้อมเพรียงกัน
วันพุธที่ 11 พฤษภาคม 2565
ออมสินขนโปรจัดเต็ม ในงาน Money Expo 2022 ครั้งที่ 22
ธนาคารออมสินขนโปรจัดเต็ม ในงาน Money Expo 2022 ครั้งที่ 22 ชูเงินฝากเผื่อเรียกพิเศษ 109 ดอกเบี้ยสูงสุด 10.90% ต่อปี พร้อมของแจกมากมาย เปิดตัวแรง “ออมสิน เมตาเวิร์ส : GSB Metaverse” ครั้งแรกภายในงาน
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารเข้าร่วมงานมหกรรมการเงิน Money Expo 2022 ครั้งที่ 22 ณ อิมแพ็ค เมืองทองธานี ระหว่างวันที่ 12-15 พฤษภาคม 2565 ด้วยแนวคิด “สร้างอนาคต สร้างธุรกิจ สร้างสังคม” มุ่งกระตุ้นเศรษฐกิจ ให้ประชาชนเข้าถึงสิทธิพิเศษด้านเงินฝาก สินเชื่อ และบริการทางการเงินมากมาย ที่ออมสินจัดโปรโมชันเพื่อลูกค้าบูธธนาคารออมสินและผู้เข้าชมงานโดยเฉพาะ
โปรโมชันเด่นด้านเงินฝาก ได้แก่ เงินฝากเผื่อเรียกพิเศษ 109 ดอกเบี้ยแบบ Step up สูงสุด 10.90% ต่อปี หรือเทียบเท่าเงินฝากประจำ 3.00% ต่อปี เพื่อส่งเสริมการออมเงินของแฟนคลับผลิตภัณฑ์เงินฝากธนาคารออมสิน เพียงเปิดบัญชีฝากเงินขั้นต่ำ 10,000 บาท สูงสุดไม่เกิน 500,000 บาท สามารถจองสิทธิ์ได้ภายในงาน เพียงวันละ 200 สิทธิ์ และจำกัดคนละ 1 บัญชีเท่านั้น
ด้านสินเชื่อมีโปรโมชันที่เป็นไฮไลต์ ได้แก่ สินเชื่อเคหะดอกเบี้ยพิเศษ สำหรับคนอยากมีบ้านทั้งสร้าง/ซื้อบ้าน ต่อเติมซ่อมแซม หรือต้องการรีไฟแนนซ์มาจากสถาบันการเงินอื่น อัตราดอกเบี้ยปีแรก 1.750% ต่อปี เฉลี่ย 3 ปี เท่ากับ 2.50% ต่อปี ได้ยกเว้นค่านิติกรรมสัญญา และค่าบริการสินเชื่อ ให้สิทธิ์แก่ผู้ที่ลงทะเบียนจองสิทธิ์ในงาน โดยต้องยื่นกู้ภายในวันที่ 30 มิ.ย.2565 ทำนิติกรรมสัญญาภายในวันที่ 30 ก.ย.2565 เท่านั้น และลูกค้า 220 คนแรก ยังจะได้รับ Gift Card มูลค่าสูงสุด 5,000 บาท อีกด้วย สินเชื่อ GSB Smooth BIZ สำหรับบุคคลธรรมดา/นิติบุคคล ที่ประกอบธุรกิจภาคการผลิต การพาณิชย์ เพื่อเป็นเงินทุนหมุนเวียนหรือไถ่ถอนจำนองจากสถาบันการเงินอื่น อัตราดอกเบี้ยต่ำสุด ปีที่ 1-2 = 2.99% ต่อปี ผ่อนชำระนาน 10 ปี วงเงินกู้สูงสุด 20 ล้านบาท พร้อมด้วยสินเชื่อเพื่อเป็นทุนประกอบอาชีพสำหรับผู้ที่ได้รับผลกระทบจากโควิด-19 ได้แก่ สินเชื่อ SMEs เต็มสุข เต็มสิบ / สินเชื่อออมสิน สร้างงาน สร้างอาชีพ / สินเชื่อออมสินห่วงใย (เพื่อสู้ภัยโควิด) เป็นต้น
และพบกับ “ออมสินเมตาเวิร์ส : GSB METAVERSE” ชุมชนแห่งใหม่บนโลกดิจิทัล ที่จะเปิดตัวครั้งแรกภายในงาน ให้ผู้ชมงานได้เปิดประสบการณ์ใหม่ในโลกเสมือนจริง ที่ธนาคารออมสินนำมาให้ผู้ชมงานได้สัมผัสก่อนใคร ทั้งนี้ ผู้ร่วมกิจกรรมที่บูธธนาคารออมสิน รับฟรี “กระปุกออมสินชิงช้าสวรรค์” (ของมีจำนวนจำกัด) พร้อมลุ้นรับของรางวัลมากมาย แล้วพบกันที่งานมหกรรมการเงิน Money Expo ครั้งที่ 22 ณ อิมแพ็ค เมืองทองธานี
วันอาทิตย์ที่ 9 มกราคม 2565
ดีอีเอส เร่งเครื่อง ฟรีอินเทอร์เน็ตความเร็วสูงสำหรับผู้มีรายได้น้อย”
ดีอีเอส เร่งเครื่อง ฟรีอินเทอร์เน็ตความเร็วสูงสำหรับผู้มีรายได้น้อย”
นายเนวินธุ์ช่อชัยทิพฐ์ผู้ช่วยรัฐมนตรีดีอีเอสกล่าวว่า“รัฐมนตรีว่าการกระทรวงดิจิทัลฯนายชัยวุฒิมีนโยบายให้อินเทอร์เน็ตเป็นสาธารณูปโภคพื้นฐานและเป็นเครื่องมือสำคัญในการลดความเหลื่อมล้ำทางเศรษฐกิจและสังคมมอบหมายให้ทำโครงการฟรีอินเทอร์เน็ตสำหรับผู้มีรายได้น้อยเสร็จโดยเร็ว”
เมื่อวันที่7มกราคม2564นายเนวินธุ์ช่อชัยทิพฐ์ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม(ดีอีเอส)เป็นประธานการประชุมคณะทำงานอินเทอร์เน็ตสำหรับผู้มีรายได้น้อยและด้อยโอกาสครั้งที่1/2565 ตามข้อสั่งการของรัฐมนตรีว่าการกระทรวงดิจิทัลฯนายชัยวุฒิธนาคมานุสรณ์ที่มีนโยบายให้อินเทอร์เน็ตเป็นสาธารณูปโภคพื้นฐานเป็นเครื่องมือสำคัญในการลดความเหลื่อมล้ำทางเศรษฐกิจและสังคมและให้เร่งจัดทำโครงการฟรีอินเทอร์เน็ตผู้มีรายได้น้อยเสร็จโดยเร็วโดยมีนายเวทางค์พ่วงทรัพย์รองปลัดกระทรวงดิจิทัลเพื่อเศรษฐกิจและสังคมร่วมประชุมณห้องประชุมmdes 2ชั้น9ที่ประชุมได้พิจารณาโครงการฟรีไวไฟเพื่อผู้มีรายได้น้อยผู้ด้อยโอกาสและชุมชนเป้าหมายโดยเป้าหมายของโครงการคือ
(1)ลดภาระค่าใช้จ่ายอินเทอร์เน็ตสำหรับผู้มีรายได้น้อยผู้ด้อยโอกาสและชุมชนเป้าหมาย
(2)ส่งเสริมการสร้างรายได้ลดค่าใช้จ่ายและอำนวยความสะดวกกลุ่มเป้าหมายผ่านอินเตอร์เน็ต
(3)ลดภาระค่าใช้จ่ายของรัฐในการให้บริการและการให้ข้อมูลสำหรับกลุ่มเป้าหมายรวมทั้งการโอนเงินการสื่อสารเป็นต้น
ที่ประชุมได้ทำการพิจารณาเกณฑ์การคัดเลือกชุมชนสำหรับดำเนินการในระยะเร่งด่วนตลอดจนข้อมูลชุมชนของหน่วยงานต่างๆอาทิข้อมูลชุมชนของกรมส่งเสริมการปกครองส่วนท้องถิ่นกระทรวงมหาดไทยข้อมูลชุมชนผู้มีรายได้น้อยของการเคหะแห่งชาติข้อมูลชุมชนแออัดของสถาบันพัฒนาองค์กรชุมชนกระทรวงพัฒนาสังคมและความมั่นคงของมนุษย์ทั้งนี้คาดว่าในระยะแรกจะเร่งดำเนินการสำหรับชุมชนแออัดและชุมชนผู้มีรายได้น้อยได้มากกว่า2,000ชุมชนทั่วประเทศ
ที่ผ่านมากระทรวงดิจิทัลเร่งผลักดันให้อินเทอร์เน็ตความเร็วสูงเป็นสาธารณูปโภคพื้นฐานเนื่องจากปัจจุบันอินเทอร์เน็ตมีบทบาทสำคัญในชีวิตประจำวันของทุกคนทั้งการทำงานการศึกษาการติดต่อสื่อสารและกระทรวงฯได้แต่งตั้งคณะทำงานเพื่อเสนอแนวทางผลักดันให้อินเทอร์เน็ตความเร็วสูงเป็นเครื่องมือสำคัญในการลดความเหลื่อมล้ำทางเศรษฐกิจและสังคมตลอดจนมีค่าบริการราคาถูกหรือไม่มีค่าใช้จ่าย
**********
วันอังคารที่ 21 ธันวาคม 2564
ก.แรงงาน หารือร่วมสมาคมประมง เร่งแก้ไขปัญหาการขาดแคลนแรงงานในภาคการประมงทะเล
..
ก.แรงงาน หารือร่วมสมาคมประมง เร่งแก้ไขปัญหาการขาดแคลนแรงงานในภาคการประมงทะเล
วันที่ 21 ธันวาคม 2564 นายสุชาติ ชมกลิ่น รัฐมนตรีว่าการกระทรวง มอบหมายให้ นายบุญชอบ สุทธมนัสวงษ์ ปลัดการทรวงแรงงาน ร่วมเข้าการประชุมฟังข้อเสนอของสมาคมการประมงแห่งประเทศไทยโดยมีนายอรเทพ อินทรสกุล ผู้ตรวจราชการกระทรวงแรงงาน นายไพโรจน์ โชติกเสถียร อธิบดีกรมการจัดหางาน ผู้แทนจากสมาคมประมงแห่งประเทศไทย และผู้เกี่ยวข้อง เข้าร่วมฯ ณ ห้องเทียน อัชกุล ชั้น 10 กรมการจัดหางาน อาคารกระทรวงแรงงาน
ที่ประชุมได้หารือการใช้อำนาจตามมาตรา 83 แห่งพระราชกำหนดการประมงพ.ศ. 2558 โดยมีเงื่อนไข แรงงานต่างด้าวต้องมีหนังสือเดินทาง หรือเอกสารใช้แทนหนังสือเดินทางที่ยังไม่หมดอายุและมีรอยประทับการเข้าราชอาณาจักรและได้รับการอนุญาตให้อยู่ในราชอาณาจักรเป็นการชั่วคราวและการอนุญาตให้อยู่ในราชอาณาจักรเป็นการชั่วคราวและทำงานครั้งละไม่เกิน 2 ปี โดยกำหนดการอนุญาตดังกล่าวสิ้นสุดพร้อมกันในแต่ละรอบและสามารถต่ออายุได้ก่อนที่หนังสือคนประจำเรือ การดำเนิน การจัดทำหนังสือคนประจำเรือ (Seabook เล่มเหลือง) ใช้หลักเกณฑ์เช่นการดำเนินการตามมติคณะรัฐมนตรีเมื่อวันที่ 29 มิถุนายน 2564 ในส่วนของเงื่อนไขรายละเอียด มอบหมายให้กรมประมงและกรมการจัดหางาน ได้หารือรายละเอียด ก่อนเสนอคณะอนุกรรมการนโยบายการบริหารจัดการการทำงานของคนต่างด้าวและคณะกรรมการบริหารจัดการการทำงานของคนต่างด้าวต่อไป
ปลัดฯ บุญชอบ กล่าวว่า สืบเนื่องจากสถานการณ์โควิด-19 ทำให้การจัดการแรงงานต่างด้าวให้ถูกต้องตามกฎหมายเป็นไปตามเป้าหมายที่ตั้งไว้ได้ยาก จึงเป็นที่มาของโครงการต่างๆเพื่อรักษาแรงงานไว้และเน้นย้ำให้กรมจัดหางานและกรมสวัสดิการและคุ้มครองแรงงานดำเนินการ เรื่องการเปลี่ยนแปลงของแรงงานต่างด้าวที่ไม่ถูกต้องให้กลับมาถูกต้องตามกฎหมาย หากหน่วยงานใดมีแรงงานผิดกฎหมายสามารถดำเนินคดีได้ตามกฎหมายและการดำเนินการนำแรงงานต่างด้าวมาทำงานกับนายจ้างในประเทศตาม MoU
วันจันทร์ที่ 14 กุมภาพันธ์ 2565
รมว.พม. ฝากเอาใจใส่ดูแลลูกหลานห่างไกลอบายมุข พร้อมหนุนโรงเรียนครอบครัวประจำตำบลสอนรับมือกับการเปลี่ยนแปลงของโลก
รมว.พม. ฝากเอาใจใส่ดูแลลูกหลานห่างไกลอบายมุข พร้อมหนุนโรงเรียนครอบครัวประจำตำบลสอนรับมือกับการเปลี่ยนแปลงของโลก
เมื่อวันที่ 13 ก.พ. 65เวลา 13.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)ลงพื้นที่จังหวัดพิษณุโลก เพื่อเปิดโรงเรียนครอบครัวตำบลไทรย้อย (ศูนย์การเรียนรู้โรงเรียนไทรย้อยพิทยาคม) อำเภอเนินมะปราง พร้อมทั้งมอบนมผงสำหรับเด็กและเงินสงเคราะห์เด็กในครอบครัวยากจน โดยมี นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ และคณะผู้บริหาร ร่วมลงพื้นที่
นายจุติ กล่าวว่า วันนี้ ตนมาที่โรงเรียนไทรย้อยพิทยาคมเพื่อมาช่วยสร้างอนาคตของลูกหลานถึงแม้จะเป็นโรงเรียนเล็กๆ แต่สอนลูกหลานให้เป็นคนดี สิ่งสำคัญที่สุดคือการเรียนรู้จากการแสวงหาความรู้ด้วยตนเอง ยุคสมัยนี้ ลูกหลานเราเกิดมาในโลกของความไม่แน่นอน เปราะบาง ซับซ้อน มีผลกระทบและปัญหาเยอะมาก วันนี้รัฐบาล นำโดยพลเอก ประยุทธ์ จันทร์โอชา นายกรัฐมนตรี ได้ตั้งมั่นว่า จะสร้างลูกหลานของท่านให้พร้อมรับการเปลี่ยนแปลง เพราะเราไม่สามารถสอนทุกอย่างได้ แต่เราจะสอนให้รู้จักปรับตัวให้เข้ากับการเปลี่ยนแปลงให้ได้และอยู่ได้อย่างยั่งยืน
นายจุติ กล่าวเพิ่มเติมว่า ความซื่อสัตย์สุจริตเป็นพื้นฐานของความดีทุกอย่าง ถ้าเราเริ่มต้นด้วยความซื่อสัตย์สุจริตแล้วจะไปต่อได้ ลูกหลานจะมีวิชาความรู้ ทักษะ ไปประกอบอาชีพที่ซื่อสัตย์สุจริต ถึงแม้ไม่รวย ไม่จน แต่มีความยั่งยืน เราเชื่อว่าการศึกษาจะทำลายวงจรความยากจนข้ามรุ่นได้อย่างมีประสิทธิภาพได้ดีที่สุด และอยากบอกว่า อย่ากลัวที่จะให้ลูกหลานเรียนหนังสือ เราต้องส่งเสริมให้เขาฝันให้ไกล ไปให้ถึง เรามีโรงเรียน ศูนย์ช่วยเหลือสังคมประจำตำบล โรงเรียนครอบครัว และห้องสมุดดิจิทัล เพียงขอให้ลูกหลานท่านมีความเพียร ใฝ่ดี และหาวิชาความรู้ ตนเชื่อว่าชีวิตจะไปต่อได้ ทั้งนี้ ตนอยากจะขอกับผู้ปกครองว่า ให้ทุกท่านเอาใจใส่กับลูกหลานมากๆ ด้วยการฟังว่าเขาคิดอย่างไร และพยายามอย่าใช้อารมณ์ พูดกันด้วยเหตุผล ให้ปรึกษาคุณครู คุณหมอได้ อย่าติดเกม ติดอบายมุข เพื่อให้ลืมความทุกข์ เพราะทุกอย่างมีทางแก้ไข เราพร้อมที่จะช่วยแก้ปัญหาให้ท่าน ถึงแม้เราไม่สามารถแก้ได้ทุกปัญหา แต่มีความตั้งใจ และท่านต้องร่วมมือกับเรา ไม่อย่างนั้นจะสำเร็จไม่ได้
วันศุกร์ที่ 28 มกราคม 2565
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2565 ระหว่างวันที่ 21 – 27 มกราคม 2565
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2565 ระหว่างวันที่ 21 – 27 มกราคม 2565 พบการกระทำผิด จำนวน 579 คดี คิดเป็นเงินค่าปรับ 9.75 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 21 –27 มกราคม 2565) พบว่ามีการกระทำผิด จำนวน 579 คดี คิดเป็นเงินค่าปรับ 9.75 ล้านบาท โดยแยกเป็น สุรา จำนวน 312 คดี ค่าปรับ 2.50 ล้านบาท ยาสูบ จำนวน 192 คดี ค่าปรับ 4.52 ล้านบาท ไพ่ จำนวน 14 คดี ค่าปรับ 0.06 ล้านบาท น้ำมันและผลิตภัณฑ์น้ำมัน จำนวน 11 คดี ค่าปรับ 0.14 ล้านบาท น้ำหอม จำนวน 3 คดี ค่าปรับ 0.34 ล้านบาท รถจักรยานยนต์ จำนวน 32 คดี ค่าปรับ 0.83 ล้านบาท และสินค้าอื่น ๆ จำนวน 15 คดี ค่าปรับ 1.36 ล้านบาท โดยมีของกลางแยกเป็นน้ำสุรา จำนวน 1,415.615 ลิตร ยาสูบ จำนวน 18,710 ซอง ไพ่ จำนวน 292 สำรับ น้ำมันและผลิตภัณฑ์น้ำมัน จำนวน 6,475.000 ลิตร น้ำหอม จำนวน 1,843 ขวด รถจักรยานยนต์ จำนวน 43 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม 2564 – 27 มกราคม 2565 พบว่ามีการกระทำผิด จำนวน 9,067 คดี คิดเป็นเงินค่าปรับ 176.70 ล้านบาท โดยแยกเป็น สุรา จำนวน 4,742 คดี ค่าปรับ 41.75 ล้านบาท ยาสูบ จำนวน 3,262 คดี ค่าปรับ 90.62 ล้านบาท ไพ่ จำนวน 147 คดี ค่าปรับ 1.57 ล้านบาท น้ำมันและผลิตภัณฑ์น้ำมัน จำนวน 218 คดี ค่าปรับ 15.16 ล้านบาท น้ำหอม จำนวน 46 คดี ค่าปรับ 2.08 ล้านบาท รถจักรยานยนต์ จำนวน 458 คดี ค่าปรับ จำนวน 10.68 ล้านบาท และสินค้าอื่น ๆ จำนวน 194 คดี ค่าปรับ 14.84 ล้านบาท โดยมีของกลางแยกเป็นน้ำสุรา จำนวน 59,174.355 ลิตร ยาสูบ จำนวน 1,736,073 ซอง ไพ่ จำนวน 6,907 สำรับ น้ำมันและผลิตภัณฑ์น้ำมัน จำนวน 468,313.000 ลิตร น้ำหอม จำนวน 69,277 ขวด รถจักรยานยนต์ จำนวน 556 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/42-2565/760-2565-21-27-2565-4
วันพุธที่ 15 มิถุนายน 2565
สธ.แนะฉีดวัคซีนโควิดอย่างน้อย 3 เข็มเป็นพื้นฐาน หลังจากนี้ฉีดได้ทุก 4 เดือนเพื่อลดโอกาสติดเชื้อ
กระทรวงสาธารณสุข เผย อนุกรรมการสร้างเสริมภูมิคุ้มกันโรค เห็นชอบให้ประชาชนฉีดวัคซีนโควิดรวม 3 เข็มเป็นพื้นฐาน หลังจากนี้สามารถฉีดได้ทุก 4 เดือน เพื่อลดโอกาสติดเชื้อ ย้ำวัคซีนโควิดฉีดวันเดียวกันกับวัคซีนอื่นได้
กระทรวงสาธารณสุข เผย อนุกรรมการสร้างเสริมภูมิคุ้มกันโรค เห็นชอบให้ประชาชนฉีดวัคซีนโควิดรวม 3 เข็มเป็นพื้นฐาน หลังจากนี้สามารถฉีดได้ทุก 4 เดือน เพื่อลดโอกาสติดเชื้อ ย้ำวัคซีนโควิดฉีดวันเดียวกันกับวัคซีนอื่นได้ ยกเว้นวัคซีนชนิดไวรัลเวกเตอร์และวัคซีนเชื้อเป็นโรคอื่น หากไม่ฉีดวันเดียวกันต้องเว้นอย่างน้อย 28 วัน
วันนี้ (15 มิถุนายน 2565) นพ.โอภาส การย์กวินพงศ์ อธิบดีกรมควบคุมโรค กล่าวว่า ที่ประชุมคณะอนุกรรมการสร้างเสริมภูมิคุ้มกันโรค เมื่อวันที่ 14 มิถุนายน 2565 เห็นชอบคำแนะนำการให้วัคซีนโควิด 19 เพิ่มเติมว่า ประชาชนทุกคนควรฉีดวัคซีนรวมเข็มกระตุ้นอย่างน้อย 3 เข็มเป็นพื้นฐาน ส่วนการฉีดหลังเข็ม 3 เนื่องจากวัคซีนทุกสูตรประสิทธิภาพในการป้องกันการติดเชื้อจะลดลงในช่วง 3-4 เดือน ส่วนประสิทธิภาพในการป้องกันอาการรุนแรงลดลงไม่มาก จึงแนะนำให้ฉีดเข็มกระตุ้นหลังเข็ม 3 ได้ทุก 4 เดือน โดยเฉพาะกลุ่มเสี่ยง 608 คือ ผู้สูงอายุ 60 ปีขึ้นไป ผู้มีโรคประจำตัวเรื้อรัง 7 กลุ่มโรค และหญิงตั้งครรภ์ รวมถึงบุคลากรสาธารณสุข เพื่อลดความเสี่ยงการติดเชื้อ ส่วนการฉีดวัคซีนโควิด 19 ทุกปีหรือไม่นั้น ยังไม่สามารถกำหนดได้ แต่มีแนวโน้มว่าอาจจะต้องฉีดทุกปีเหมือนวัคซีนไข้หวัดใหญ่
นพ.โอภาสกล่าวต่อว่า สำหรับเด็กอายุ 12-17 ปี มีคำแนะนำให้ฉีดวัคซีนเข็มกระตุ้นแล้ว แต่เด็กเล็กอายุ 5-11 ปี เพิ่งได้รับการฉีดเพียง 2 เข็ม จึงต้องรออีก 4 เดือน เพื่อพิจารณาข้อมูล ซึ่งการศึกษาของศ.พญ.กุลกัญญา โชคไพบูลย์กิจ และ ศ.นพ.ยง ภู่วรวรรณ ได้ผลตรงกันว่า การฉีดวัคซีนสูตรไขว้ “ซิโนแวค-ไฟเซอร์”ในเด็กเล็กอายุ 5-11 ปี ภูมิคุ้มกันสูงกว่าการฉีดไฟเซอร์ 2 เข็ม ข้อดีคือ มีระยะห่างระหว่างเข็ม 4 สัปดาห์ ทำให้ฉีดได้เร็วกว่าไฟเซอร์ที่ต้องห่างกัน 8 สัปดาห์ นอกจากนี้ ยังอนุญาตให้ฉีดวัคซีนโมเดอร์นาในเด็กอายุ 6-11 ปี แบบครึ่งโดส 0.25 มิลลิลิตร (50 ไมโครกรัม) ห่างกัน 4-12 สัปดาห์ด้วย
นพ.โอภาสกล่าวต่อว่า ที่ประชุมยังเห็นชอบให้ฉีดวัคซีนโควิด 19 ร่วมกับวัคซีนตัวอื่นในวันเดียวกันได้หรือห่างกันเท่าใดก็ได้ ยกเว้นวัคซีนโควิด19 ชนิดไวรัลเวกเตอร์และวัคซีนเชื้อเป็นตัวอื่น (เช่น วัคซีนMMR, LAJE, Varicella, Hepatitis A และ Herpes Zoster) หากไม่สามารถฉีดพร้อมกันในวันเดียวกันได้ ให้เว้นระยะห่างอย่างน้อย 28 วัน
********************************* 15 มิถุนายน 2565